Isabel Martínez de Perón

Sejarah Awal

Isabel Perón dilahirkan María Estela Martinez Cartas pada 4 Februari, 1931, di La Rioja, suatu bandar terpencil di kawasan pergunungan barat daya Argentina. Bapanya, seorang pengurus bank, telah meninggal dunia semasa beliau masih kecil lagi. Selepas kematian bapanya, familinya telah berpindah ke Buenos Aires, di mana beliau telah mempelajari piano, tarian serta bahasa Perancis. Namun demikian beliau tidak sempat menamatkan pendidikan formalnya.
Selepas meninggalkan alam persekolahan Isabel telah menceburi bidang tarian, dan menari dalam kumpulan "folk music", kelab-kelab malam, dan akhir sekali dalam kumpulan balet bagi dua teater terkemuka di bandaraya Buenos Aires. Beliau diberi nama Isabel sewaktu diterima masuk ke dalam gereja Katolik dan kemudian menggunakan nama tersebut sebagai nama profesionalnya sewaktu memulakan karier sebagai penari.

Kerjaya Politik

Walaupun berasal daripada Argentina, beliau berjumpa dengan bakal suaminya iaitu mantan presiden Argentina Juan Perón di Panama, ketika Perón berada dalam buangan. Pada waktu itu, Isabel bekerja sebagai penari kelab malam di sana. Perón amat tertarik dengan kecantikan beliau dan percaya bahawa Isabel mampu mengisikan hidupnya yang kosong setelah kematian isterinya yang kedua, Evita. Oleh itu, dia telah melamar Isabel dan akhirnya Isabel bersetuju meninggalkan dunia hiburan dan menjadi setiausaha peribadi Perón.
Perón kemudiannya membawa Isabel bersamanya ke Madrid, Sepanyol pada 1960. Negara ini mengamalkan agama Katolik yang kuat dan melarang seorang daripada hidup dengan bukan muhrimnya. Lalu, atas desakan pihak agama, Perón terpaksa berkahwin dengan Isabel untuk kali yang ketiganya pada pada 15 November 1961.
Di Madrid, Perón telah kembali aktif dalam politik negaranya dan menggunakan Isabel sebagai orang perantara dari Sepanyol ke Amerika Selatan. Perón dilarang dari kembali ke tanahairnya, lalu isterinya diambil sebagai wakilnya di Argentina.
Pada waktu ini, Isabel telah berkenalan dengan José López Rega, seorang falsafah kultus dan ahli tenung nasib yang kemudiannya menjadi pengasas kumpulan yang paling digeruni di Argentina iaitu Pakatan Anti-Komunis Argentina (AAA). Oleh kerana beliau juga mempunyai minat yang mendalam dalam bidang falsafah serta tenung nasib, mereka telah menjadi sahabat yang karib. Apabila Perón dilantik sebagai Presiden, isterinya mendesak beliau untuk mengambil López pula sebagai setiausaha peribadinya.

Isabel sebagai Presiden

Juan Perón telah meninggal dunia pada 1 Julai, 1974, tidak lebih setahun selepas menjadi presiden Argentina buat kali yang ketiga. Peron digantikan oleh isterinya, Isabel, sekali gus menjadikannya wanita bukan raja pertama menerajui sebuah kerajaan di hemisfera Barat.
Malang bagi Isabel, beliau tidak sepopular isteri kedua Peron iaitu Evita. Faktor utama yang menyebabkan beliau dibenci ialah orang kanannya, López Rega, yang ternyata lebih berpengaruh daripada beliau. Pengaruhnya begitu kuat sehinggakan dia boleh dianggap sebagai perdana menteri de fakto Argentina pada ketika itu. Walaupun fahamannya adalah berhaluan kanan, statusnya sebagai kuasa disebalik kerajaan amat membimbangkan golongan militari.
Atas desakan tentera, beliau bersetuju untuk menyingkirkan López. Namun, pihak tentera masih berpendapat seorang Presiden wanita yang "lemah semangat serta tiada berpengalaman" tidak akan mampu menangani masalah negara yang meruncing seperti mogok dan keganasan politik yang berleluasa, ditambah pula dengan kadar inflasi yang kian meningkat.
Pada 24 Mac, 1976, beliau telah digulingkan dalam satu rampasan kuasa secara aman. Selepas ditahan di rumah selama lima tahun, beliau dibuang negeri ke Sepanyol pada 1981. Di sana beliau tinggal di Madrid dan mengekalkan talian yang rapat dengan keluarga Franco dan kadangkala pergi ke Marbella di pesisiran pantai. Walaupun beliau pernah membuat lawatan singkat ke Argentina pada 1984, selepas demokrasi pulih kembali, namun Sepanyol masih menjadi tempat tinggalnya yang utama.